**Erik Brännström** (s. 2. syyskuuta 1999 Eksjö, Ruotsi) on ruotsalainen jääkiekkopuolustaja, joka pelaa NHL-seura Ottawa Senatorsin organisaatiossa. Hän pelannee lähinnä AHL-joukkue Belleville Senatorsissa. Vegas Golden Knights varasi Brännströmin ensimmäisellä kierroksella 15. pelaajana NHL:n varaustilaisuudessa 2017.

Ura
---

### Seuraura

Brännström on Nässjö HC:n kasvatti. Hän siirtyi juniorina sittemmin HV71:een. Brännström oli kaudella 2013–2014 seuran U16-junioreiden tehokkain puolustaja sekä U16 Elitissä tehoilla 7+20=27 että U16 SM:n tehoilla 3+9=12, joilla hän voitti myös koko sarjan puolustajien piste- ja syöttöpörssin. Brännström voitti kauden päätteeksi U16 SM:n pronssia. Kaudella 2014–2015 hän oli HV71:n U16-junioreiden tehokkain puolustaja tehoilla 4+9=13, kuten myös seuran J18-junioreissa J18 Allsvenskanissa tehoilla 2+13=15, joilla Brännström oli myös joukkueensa paras syöttäjä ja jakoi sisäisen pistepörssin voiton isoveljensä Isacin kanssa. Pudotuspeleissä hän jakoi HV71:n sisäisen tehotilaston voiton Johan Malmborgin kanssa lukemalla +7.

Kaudella 2015–2016 Brännström oli HV71:n J20-junioreiden toiseksi paras syöttäjä, kolmanneksi paras pistemies ja tehokkain puolustaja tehoilla 8+22=30, joilla hän sijoittui koko J20 SuperElitin puolustajien pistepörssissä neljänneksi. Vain 16-vuotias Brännström debytoi kauden aikana myös HV71:n SHL-joukkueessa, jossa hän pelasi kolme runkosarjaottelua ilman tehopisteitä. Brännström teki SHL-debyyttinsä 10. joulukuuta 2015 Örebro HK:ta vastaan. Hän sai ottelussa jääaikaa 2.21 minuuttia ja keräsi ottelusta teholukeman –1. Kaudella 2016–2017 Brännström nousi vain 17-vuotiaana HV71:n J20-junioreiden kapteeniksi. Hän oli tehoilla 9+14=23 joukkueen eniten maaleja tehnyt puolustaja ja jakoi vain 19 ottelun pelimäärästään huolimatta SuperElitin puolustajien pistepörssin kuudennen sijan Brynäs IF:n Marcus Erssonin kanssa. Brännström voitti myös sarjan pudotuspelien puolustajien piste-, maali- ja syöttöpörssin tehoilla 3+4=7.

Brännström pelasi suurimman osan kaudestaan 2016–2017 HV71:n SHL-joukkueessa, jonka kanssa hän teki kevääseen 2019 asti ulottuvan sopimuksen marraskuussa 2016. Brännströmin varsinainen tulokaskausi SHL:ssä toi 35 runkosarja- ja yhdessä Mestarien liigan ottelussa tehot 1+5=6. Hän teki SHL-uransa avausmaalin 21. tammikuuta 2017 Örebro HK:ta vastaan. Brännströmin osuma jäi HV71:n 5–1-voittoon päättyneen ottelun ratkaisumaaliksi. Hän voitti kauden päätteeksi Ruotsin-mestaruuden.

NHL:n laajennusjoukkue Vegas Golden Knights varasi Brännströmin ensimmäisellä kierroksella 15. pelaajana kesällä 2017. Hänestä tuli Golden Knightsin seurahistorian ensimmäinen NHL:ään varattu puolustaja ja eurooppalaispelaaja. Ennen häntä seura varasi samassa varaustilaisuudessa kanadalaishyökkääjät Cody Glassin (6. varaus) ja Nick Suzukin (13. varaus). Brännström teki jo saman kesän heinäkuussa kolmivuotisen tulokassopimuksen Golden Knightsin kanssa. Hän siirtyi kaudeksi 2017–2018 kuitenkin vielä lainalle HV71:n SHL-joukkueeseen. Brännström teki liigan yhden kauden piste-ennätyksensä tehoilla 2+13=15. SHL-kauden ja Ruotsin MM-leiriviikkojen jälkeen hänet nostettiin toukokuussa 2018 Golden Knightsin NHL-joukkueen harjoitusvahvuuteen. Brännström ei kuitenkaan siellä loppukaudella tililleen otteluakaan.

WHL-joukkue Brandon Wheat Kings varasi Brännströmin 44. pelaajana CHL:n varaustilaisuudessa 2018. Golden Knights lähetti hänet syksyn harjoitusleirin päätteeksi kuitenkin AHL-joukkue Chicago Wolvesin vahvuuteen. Brännström pelasi siellä alkukauden 2018–2019, kunnes NHL:n siirtotakarajalla helmikuussa 2019 Golden Knights kauppasi hänet, hyökkääjä Oscar Lindbergin ja kesän 2020 toisen kierroksen varausvuoron Ottawa Senatorsiin vaihdossa hyökkääjä Mark Stoneen ja Tobias Lindbergiin. Brännström jatkoi AHL-pelejään Belleville Senatorsissa. Kaikkiaan hän teki liigassa tulokaskautensa aikana 50 runkosarjaottelussa tehot 7+25=32. Brännström pelasi kauden aikana myös AHL:n tähdistöottelussa. Hän debytoi myös Ottawan NHL-joukkueessa, jossa Brännström pelasi kaksi runkosarjaottelua ilman tehopisteitä. Hän teki NHL-debyyttinsä 14. maaliskuuta 2019 St. Louis Bluesia vastaan. Brännström sai ottelussa jääaikaa 17.20 minuuttia ja hän keräsi teholukeman +1.

Brännström otti syksyn 2019 harjoitusleirin päätteeksi paikan Ottawa Senatorsin NHL-kauden 2019–2020 avauskokoonpanosta. 23 pelaamansa ottelun jälkeen hänet lähetettiin joulukuussa Belleville Senatorsin AHL-joukkueeseen. Noin puolitoista viikkoa myöhemmin Brännström nostettiin takaisin Ottawaan. Hän pelasi kauden aikana NHL:ssä kaikkiaan 31 runkosarjaottelua tehden neljä syöttöpistettä. Maaliskuussa 2020 seura lähetti Brännströmin takaisin farmiin, jossa hän pelasi kauden aikana 27 runkosarjaottelua tehopistein 3+20=23, kunnes koronaviruspandemia päätti AHL-kauden pari viikkoa myöhemmin.

Lokakuussa 2020 Ottawa Senators lainasi Brännströmin toistaiseksi voimassa olevalla sopimuksella Sveitsin National Leaguen SCL Tigersiin. Hän pelasi siellä kymmenen ottelua tehopistein 2+6=8, kunnes Brännström kutsuttiin takaisin Senatorsin organisaatioon. Tammikuun 2021 harjoitusleirin päätteeksi seura lähetti hänet AHL-joukkue Belleville Senatorsin vahvuuteen.

Syyskuussa 2022 Brännström teki Senatorsin kanssa yksivuotisen ja 900 000 dollarin arvoisen jatkosopimuksen.

Heinäkuussa 2023 Brännström teki Senatorsin kanssa yksivuotisen ja kahden miljoonan dollarin arvoisen jatkosopimuksen.

### Maajoukkueura

Brännström pelasi alle 20-vuotiaiden MM-kilpailuissa vuosina 2018 ja 2019, joista ensimmäinen turnaus päättyi hopeaan. Vuoden 2018 turnauksessa hän toimi Ruotsin varakapteenina. Vuoden 2019 turnauksessa Brännström toimi joukkueen kapteenina ja jakoi neljällä osumallaan Ruotsin sisäisen maalipörssin voiton Emil Bemströmin kanssa. Hän voitti myös turnauksen puolustajien maalipörssin. Brännström valittiin turnauksen tähdistökentälliseen. Valmennus valitsi hänet Ruotsin turnauksen yhdeksi kolmesta parhaasta pelaajasta. Brännström valittiin myös Suomea vastaan pelatun avausottelun päätteeksi joukkueensa ottelun parhaaksi pelaajaksi.

Brännström pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi hopeaan. Vuoden 2017 turnauksessa hän toimi Ruotsin varakapteenina. Brännström pelasi myös alle 18-vuotiaiden Ivan Hlinkan muistoturnauksessa vuosina 2015 ja 2016, joista ensimmäinen turnaus päättyi hopeaan. Hän jakoi Ruotsin sisäisen syöttöpörssin voiton Alexander Nylanderin kanssa neljällä syöttöpisteellään. Vuoden 2016 turnauksessa Brännström toimi joukkueen varakapteenina. Hän jakoi koko turnauksen jäähypörssin voiton joukkuetoverinsa Lukas Wernblomin kanssa.

Brännström pelasi myös World U-17 Hockey Challengessa vuonna 2015, jolloin hän toimi Ruotsin kapteenina ja voitti pronssia. Brännström oli kolmella osumallaan joukkueen paras maalintekijä Rickard Huggin ja Timothy Liljegrenin kanssa. Hän on toiminut myös Ruotsin alle 16-vuotiaiden maajoukkueen kapteenina. Yhteensä Brännström on pelannut 26 nuorten ja 53 poikien maaottelua.

Ruotsin A-maajoukkueessa Brännström on pelannut kymmenen ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Norrköpingissä Slovakiaa vastaan.

Pelityyli
---------

*The Sports Forecaster* -sivuston mukaan Brännström on lahjakas hyökkäävä puolustaja, jolla on hyvät hyökkäyspään vaistot ja pelintekotaidot. Hän on käyttökelpoinen ylivoimapelaaja, menee ennakkoluulottomasti ruuhkatilanteisiin ja liikkuu hyvin. Brännströmillä on kuitenkin kehitettävää oman pään pelaamisessa, eikä hän ole kovin isokokoinen.

Muuta
-----

Brännströmin isoveli Isac pelaa hyökkääjänä HV71:n SHL-joukkueessa. Veljesten isä Niklas Brännström pelasi omalla urallaan hyökkääjänä yli 300 Elitserien-ottelua.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2015–2016 | HV71 | SHL | 3 | 0 | 0 | 0 | 0 | – | – | – | – | – |  |  |  |  |  |  | U18 | 7 | 1 | 3 | 4 | 10 |
| 2016–2017 | HV71 | SHL | 35 | 1 | 5 | 6 | 2 | – | – | – | – | – | Le Mat-pokalen |  |  |  |  |  | U18 | 7 | 2 | 3 | 5 | 0 |
| 2017–2018 | HV71 | SHL | 44 | 2 | 13 | 15 | 22 | 2 | 0 | 1 | 1 | 2 |  |  |  |  |  |  | JMM | 7 | 1 | 3 | 4 | 4 |
| 2018–2019 | Chicago Wolves | AHL | 41 | 7 | 21 | 28 | 36 | – | – | – | – | – |  |  |  |  |  |  | JMM | 5 | 4 | 0 | 4 | 4 | Ykköstähdistö |
|  | Ottawa Senators | NHL | 2 | 0 | 0 | 0 | 0 | – | – | – | – | – |
|  | Belleville Senators | AHL | 9 | 0 | 4 | 4 | 12 | – | – | – | – | – |
| 2019–2020 | Ottawa Senators | NHL | 31 | 0 | 4 | 4 | 16 | – | – | – | – | – |
|  | Belleville Senators | AHL | 27 | 3 | 20 | 23 | 22 | – | – | – | – | – |
| 2020–2021 | SCL Tigers | NL | 10 | 2 | 6 | 8 | 6 | – | – | – | – | – |
|  | Ottawa Senators | NHL | 30 | 2 | 11 | 13 | 25 | – | – | – | – | – |
|  | Belleville Senators | AHL | 4 | 0 | 5 | 5 | 6 | – | – | – | – | – |
| 2021–2022 | Ottawa Senators | NHL | 53 | 0 | 14 | 14 | 30 | – | – | – | – | – |
|  | Belleville Senators | AHL | 9 | 1 | 2 | 3 | 10 | – | – | – | – | – |
| 2022–2023 | Ottawa Senators | NHL | 74 | 2 | 16 | 18 | 38 | – | – | – | – | – |
| 5 kautta | yhteensä | NHL | 190 | 4 | 45 | 49 | 109 | – | – | – | – | – |
| 4 kautta | yhteensä | AHL | 90 | 11 | 52 | 63 | 86 | – | – | – | – | – |
| 2 kautta | yhteensä | SHL | 82 | 3 | 18 | 21 | 24 | 2 | 0 | 1 | 1 | 2 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Erik Brännström**.
* Erik Brännström The Internet Hockey Databasessa (englanniksi)
* Erik Brännström Eurohockey-sivustolla (englanniksi)
* Erik Brännström Legends of Hockey -sivustolla (englanniksi)
* Erik Brännström *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10 11  Erik Brännström *Elite Prospects*. Everysport Media Group AB.  (englanniksi) Viitattu 21.1.2016.
2. ↑  Elite Prospects - HV71 U16 *eliteprospects.com*. Everysport Media Group. Viitattu 20.10.2020. (englanniksi)
3. ↑  Elite Prospects - HV71 J18 *eliteprospects.com*. Everysport Media Group. Viitattu 20.10.2020. (englanniksi)
4. ↑  Elite Prospects - HV71 J20 *eliteprospects.com*. Everysport Media Group. Viitattu 20.10.2020. (englanniksi)
5. ↑  Elite Prospects - J20 SuperElit Stats 2014-2015 *eliteprospects.com*. Everysport Media Group. Viitattu 20.10.2020. (englanniksi)
6. ↑  Erik Brännström *SHL.se*. SHL AB. Viitattu 11.1.2019. (ruotsiksi)
7. ↑  Elite Prospects - J20 SuperElit Stats 2016-2017 *eliteprospects.com*. Everysport Media Group. Viitattu 20.10.2020. (englanniksi)
8. ↑  Skogens, Gustav: Brännströms debutmål bäddade för HV-segern *hv71.se*.  11.11.2016. HV71 Elitishockey AB. Viitattu 9.1.2018. (ruotsiksi)
9. ↑  Skogens, Gustav: Brännströms debutmål bäddade för HV-segern *SHL.se*.  21.1.2017. SHL AB. Viitattu 9.1.2018. (ruotsiksi)
10. ↑  Golden Knights Sign Three First-Round Picks To Entry-Level Contracts *nhl.com/goldenknights*.  16.7.2017. VEGAS:  Vegas Golden Knights. Viitattu 9.1.2018. (englanniksi)
11. ↑  Pirinen, Harri: Sellainen on työmiehen lauantai Vegasissa – viideltä pelaajalta nimi paperiin *suomikiekko.com*.  16.7.2017. Nordic Sport Media. Viitattu 9.1.2018.
12. 1 2  Erik Brannstrom Stats, Profile, Bio, Analysis and More *sportsforecaster.com*. XML Team Solutions, LLC. Viitattu 20.10.2020. (englanniksi)[vanhentunut linkki]
13. ↑  Rebuilding Ottawa Senators acquire one of the NHL's top prospects *nhl.com/senators*.  25.2.2019. OTTAWA:  Ottawa Senators. Viitattu 20.10.2020. (englanniksi)
14. ↑  Alanen, Lassi: Siirtotakarajan isoimmalle nimelle uusi osoite - Mark Stone siirtyy Golden Knightsiin *Jatkoaika.com*.  25.2.2019. Jatkoaika r.y. Viitattu 20.10.2020.
15. ↑  Pönniö, Toni: Ottawa Senators täräyttää – ruotsalainen superlupaus pelaa ensimmäisen NHL-ottelunsa! *nhlsuomi.com*.  14.3.2019. Nordic Sport Media. Viitattu 20.10.2020.
16. ↑  St. Louis Blues - Ottawa Senators - March 14th, 2019 *NHL.com*.  14.3.2019. National Hockey League. Viitattu 20.10.2020. (englanniksi)
17. ↑  Lahtinen, Miikka: Ei helppo päätös! Ottawa Senators passitti superlupauksensa AHL:ään *nhlsuomi.com*.  5.12.2019. Nordic Sport Media. Viitattu 20.10.2020.
18. ↑  Sens Communications Twitterissä *twitter.com*.  5.10.2020. Ottawa Senators. Viitattu 20.10.2020. (englanniksi)
19. ↑  Ottawa Senators announce 23-player opening night roster *nhl.com/senators*.  13.1.2021. OTTAWA:  Ottawa Senators. Viitattu 30.1.2021. (englanniksi)
20. ↑
21. ↑
22. ↑  Elite Prospects - Sweden U20 *eliteprospects.com*. Everysport Media Group. Viitattu 20.10.2020. (englanniksi)
23. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  6.1.2019. IIHF.  Arkistoitu 3.3.2021. Viitattu 9.1.2019. (englanniksi)
24. ↑  Elite Prospects - Sweden U18 *eliteprospects.com*. Everysport Media Group. Viitattu 20.10.2020. (englanniksi)
25. ↑  Elite Prospects - Hlinka Gretzky Cup Stats 2015-2016 *eliteprospects.com*. Everysport Media Group. Viitattu 20.10.2020. (englanniksi)
26. ↑  Elite Prospects - Sweden U17 *eliteprospects.com*. Everysport Media Group. Viitattu 20.10.2020. (englanniksi)
27. ↑  Sweden vs Slovakia - EHC - Euro Hockey Challenge - boxscore *pointstreak.com*.  5.4.2018. Pointstreak Sports Technologies Inc. Viitattu 28.6.2018.
28. ↑  Erik Brannstrom Stats, Profile, Bio, Analysis and More *sportsforecaster.com*. XML Team Solutions, LLC. Viitattu 9.1.2018. (englanniksi)
29. ↑  Isac Brännström *Elite Prospects*. Everysport Media Group AB.  (englanniksi)
30. ↑  Niklas Brännström *Elite Prospects*. Everysport Media Group AB.  (englanniksi)